title: Romanico aragonés
text: L'arte romanico aragonés ye a forma artistica que, dintro d'o Primer Romanico, se troba en os territorios d'Aragón, Sobrarbe, Ribagorza y bellas partes de Navarra. Iste estilo sobrevivió dica o sieglo XII estando privativo d'as vals pirenencas aragonesas dimpués d'a suya estinción en a resta d'o territorio.
  
  Ista variedat cheografica d'o romanico más antigo que bi s'esembolicó en Aragón estió prou influenciada por l'arte lombardo que s'ha feto decir por bellos autors estilo lombardo-aragonés. No ye, encara que ixo faiga pensar o suyo nombre, una variedat tan diferenciada d'o romanico catalán como ta que os dos se categoricen deseparaus. A clasificación d'os dos estilos obedeixe unicament a un criterio cheografico.
  
  O primer romanico que se troba en Aragón cumple en quasi todas as suyas manifestacions as caracteristicas d'o Primer Romanico cheneral, y presenta, sin de guaires excepcions:
  
  Piedras picatas quadratas, mas que no politas.
  Cabeceras de semitambor, adornadas con arquetz y bandas ("bandas lombardas") ritmicament disposadas.
  Templos cobiertos por vueltas de canyón.
  Naus amplas y alzatas, si se fa comparanza con os templos prerromanicos.
  Pilonas y columnas como suporte, o que sustituiban as paretes mayestras y iconostasios d'os viellos templos, más pesadas.
  Tansa u inesistent feguración escultorica.
  
  A dintro d'o romanico aragonés, se troban qualques d'os más destacables monimentos de l'Alta Edat Meya en Aragón, como os monesterios de Sant Veturián d'Asán u Sant Chuan d'a Penya. Tamién son emponderables, antiparte d'os muitos eixemplos repartius por a cheografía d'a Chacetania, Galliguera Alta, Sobrarbe, Ribagorza, Semontano y Plana de Uesca, as ilesias singulars de Sarrablo, conoixitas como Grupo d'ilesias de Sarrablo, con as suyas trazas arquitectonicas, d'a zaguer quartalada d'o sieglo XI, se consideran hue unicas en o suyo estilo.
  
  Vinclos externos 
  Círculo Románico - Cerclo Romanico-
  romanicoaragones.com